Duisende in O-Vrystaat sonder krag | Netwerk24
Deur Alet van der Walt 30 November 2020 11:00
Duisende kragverbruikers in die Oos-Vrystaat is tans weens kabeldiefstal by 'n landelike substasie sonder krag.
Eskom sê in 'n mediaverklaring kabeldiefstal by die Greenlands-substasie het daartoe gelei dat die dorpe Frankfort en Heilbron sonder krag is.
Die kragtoevoer is Maandag omstreeks 07:30 onderbreek.
Talle kraglyne na plase in die gebied word ook deur die onderbreking geraak.
Die substasies vir landelike kragverbruikers in die gebied word deur die diefstal geraak.
Boere en ander landelike kragverbruikers op die Tweefort-, Greenlands-, Heilbron- en Frankfort-kraglyne ondervind ook tans kragonderbrekings.
Eskom is besig om vas te stel hoeveel skade veroorsaak is voordat hy kan aandui hoe lank die krag af sal wees.
Die kragverskaffer veroordeel die jongste vlaag van vandalisme ten sterkste en sê dit veroorsaak miljoene rande se skade terwyl dit ook tot ongerief en skade vir sy kliënte lei.